CELEX: 52015PC0469
Language: el
Date: 2015-10-01
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης της Ευρωπαϊκής Ένωσης στην υπουργική διάσκεψη του Παγκόσμιου Οργανισμού Εμπορίου σχετικά με την προσχώρηση της Δημοκρατίας της Λιβερίας στον ΠΟΕ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 1.10.2015
            COM(2015) 469 final
            2015/0230(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης της Ευρωπαϊκής Ένωσης στην υπουργική διάσκεψη του Παγκόσμιου Οργανισμού Εμπορίου σχετικά με την προσχώρηση της Δημοκρατίας της Λιβερίας στον ΠΟΕ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Τα μέλη του Παγκόσμιου Οργανισμού Εμπορίου (ΠΟΕ) και η Δημοκρατία της Λιβερίας κατέληξαν στο τελικό στάδιο συμφωνίας σχετικά με τους όρους προσχώρησης της Δημοκρατίας της Λιβερίας στον Οργανισμό. Αυτό επιτεύχθηκε έπειτα από διαπραγματεύσεις 8 ετών, οι οποίες άρχισαν το 2007, όταν η Δημοκρατία της Λιβερίας υπέβαλε αίτηση προσχώρησης στον ΠΟΕ. Στο σημείο 5 παρακάτω συνοψίζονται οι όροι προσχώρησης.
            
            
               Η Επιτροπή θεωρεί ότι οι όροι για την προσχώρηση της Δημοκρατίας της Λιβερίας στον ΠΟΕ, που υποβάλλονται για έγκριση στο Συμβούλιο, αποτελούν μια ισορροπημένη και φιλόδοξη δέσμη υποχρεώσεων για το άνοιγμα της αγοράς, κάτι που θα αποφέρει σημαντικά οφέλη στη Δημοκρατία της Λιβερίας αλλά και στους εμπορικούς εταίρους της στον ΠΟΕ. Η αίτηση προσχώρησης της Λιβερίας εξετάστηκε σύμφωνα με τις κατευθυντήριες γραμμές που ορίζονται από το Γενικό Συμβούλιο του ΠΟΕ σχετικά με την προσχώρηση των λιγότερο ανεπτυγμένων χωρών (ΛΑΧ) και λαμβανομένων υπόψη των συνολικών διμερών εμπορικών σχέσεων με τη Λιβερία στο πλαίσιο της εταιρικής σχέσης ΕΕ-ΑΚΕ.
            
            
               •Συνοχή με τις υφιστάμενες διατάξεις στον εν λόγω τομέα πολιτικής
            
            
               
                  Το πολυμερές εμπορικό σύστημα αποτελεί τον πυρήνα της εμπορικής πολιτικής της ΕΕ και η ΕΕ υποστηρίζει την προσχώρηση τρίτων χωρών στον ΠΟΕ με τους κατάλληλους όρους. 
               
            
            
               •Συνοχή με τις υπόλοιπες πολιτικές της Ένωσης
            
            
               Συνεπής με την πολιτική εξωτερικής δράσης και ανάπτυξης της ΕΕ, η πρόταση θα στηρίξει τη συμμετοχή της Λιβερίας στο πολυμερές εμπορικό σύστημα σύμφωνα με τις κατευθυντήριες γραμμές που ορίζονται από το Γενικό Συμβούλιο του ΠΟΕ σχετικά με την προσχώρηση των λιγότερο ανεπτυγμένων χωρών (ΛΑΧ) και λαμβανομένων υπόψη των συνολικών διμερών εμπορικών σχέσεων με τη Λιβερία στο πλαίσιο της εταιρικής σχέσης ΕΕ-ΑΚΕ. 
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               Σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης, για να μπορέσει η ΕΕ να υποστηρίξει επισήμως την προσχώρηση της Δημοκρατίας της Λιβερίας στον ΠΟΕ, πρέπει προηγουμένως να εκδοθεί απόφαση του Συμβουλίου για την έγκριση των όρων της προσχώρησης αυτής.
            
            
               •Επικουρικότητα (για μη αποκλειστική αρμοδιότητα) 
            
            
               Άνευ αντικειμένου. Αποκλειστική αρμοδιότητα της ΕΕ για το εμπόριο.
            
            
               •Αναλογικότητα
            
            
               Άνευ αντικειμένου. Απαιτείται απόφαση του Συμβουλίου σύμφωνα με το άρθρο 218 παράγραφος 9.
            
            
               •Επιλογή του μέσου
            
            
               Άνευ αντικειμένου. Απαιτείται απόφαση του Συμβουλίου σύμφωνα με το άρθρο 218 παράγραφος 9.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΙΣ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΕΠΙΠΤΩΣΕΩΝ
            
         
         
            
               •Εκ των υστέρων αξιολογήσεις/έλεγχοι καταλληλότητας της υφιστάμενης νομοθεσίας
            
            
               
                  Άνευ αντικειμένου
               
            
            
               •Διαβουλεύσεις με τα ενδιαφερόμενα μέρη
            
            
               
                  Άνευ αντικειμένου
               
            
            
               •Συγκέντρωση και χρήση εμπειρογνωμοσύνης
            
            
               
                  Άνευ αντικειμένου
               
            
            
               •Εκτίμηση επιπτώσεων
            
            
               
                  Περιττή. Απαιτείται απόφαση του Συμβουλίου σύμφωνα με το άρθρο 218 παράγραφος 9.
               
            
            
               •Καταλληλότητα του κανονιστικού πλαισίου και απλούστευση
            
            
               
                  Η πρόταση δεν συνδέεται με το πρόγραμμα REFIT
               
            
            
               •Θεμελιώδη δικαιώματα
            
            
               
                  Η πρόταση δεν έχει συνέπειες για την προστασία των θεμελιωδών δικαιωμάτων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις.
               
            
            
               5.ΑΛΛΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Άνευ αντικειμένου
               
            
            
               •Αναλυτική εξήγηση των ειδικών διατάξεων της πρότασης
            
            
               Περίληψη των όρων προσχώρησης
            
            
               Πίνακες υποχρεώσεων
            
         
         
            
               Προϊόντα (γενικά)
            
            
               Ο μέσος τελικός παγιοποιημένος δασμός (ΤΠΔ) στον πίνακα προσχώρησης της Λιβερίας είναι 26,6 %.
            
            
               Ο μέσος ΤΠΔ για τα γεωργικά προϊόντα είναι 23,6 %, δηλαδή ελαφρώς χαμηλότερος από το 27,2 % που ισχύει για τα βιομηχανικά προϊόντα. 
            
            
               Η Λιβερία θα εφαρμόσει τους περισσότερους ΤΠΔ από την ημερομηνία προσχώρησης. Για 249 δασμολογικές κλάσεις (ΔΚ), ήτοι το 4 % του πίνακά της, η Λιβερία θα εφαρμόσει τον ΤΠΔ μόνο από το 2019.
            
            
               Αυτά τα μέσα επίπεδα δασμών είναι πολύ υψηλά για τις ΛΑΧ, ιδίως λαμβανομένου υπόψη του μικρού μεγέθους και του ευάλωτου χαρακτήρα της οικονομίας της Λιβερίας. 
            
            
               Βιομηχανικά προϊόντα 
            
            
               Ο μέσος ΤΠΔ για τα μη γεωργικά προϊόντα είναι 27,2 %.
            
            
               Η Λιβερία δεσμεύει το 100 % του πίνακά της, αναλαμβάνοντας υποχρεώσεις παγιοποιημένου δασμού για όλα τα βιομηχανικά προϊόντα.
            
            
               Οι υψηλότεροι δασμοί ανέρχονται σε 50 % για χρώματα βαφής, πλαστικά οικιακής χρήσης, χαρτί υγείας και ξύλινα έπιπλα.
            
            
               Γεωργικά προϊόντα 
            
            
               Ο μέσος ΤΠΔ για τα γεωργικά προϊόντα είναι 23,6 %.
            
            
               Οι υψηλότεροι δασμοί στη γεωργία ανέρχονται σε 50 % για κόκκους κακάο, κέτσαπ και μεταλλικά νερά.
            
            
               Υπηρεσίες 
            
            
               Ο πίνακας της Λιβερίας για συγκεκριμένες υποχρεώσεις στον τομέα των υπηρεσιών είναι πολύ περιεκτικός και φιλόδοξος, εάν ληφθεί υπόψη το καθεστώς της ΛΑΧ. Η Λιβερία θα αναλάβει υποχρεώσεις, ώστε να διευκολυνθεί η πρόσβαση στην αγορά και να εφαρμοστεί η εθνική μεταχείριση σε μεγάλο φάσμα τομέων παροχής υπηρεσιών, συμπεριλαμβανομένων των επαγγελματικών υπηρεσιών, των υπηρεσιών πληροφορικής και άλλων επιχειρηματικών υπηρεσιών, των υπηρεσιών επικοινωνίας, των υπηρεσιών στον τομέα των κατασκευών, των υπηρεσιών διανομής, των ιδιωτικών υπηρεσιών εκπαίδευσης, των υπηρεσιών περιβάλλοντος, των χρηματοοικονομικών υπηρεσιών (ασφάλειες και τράπεζες), των υγειονομικών και κοινωνικών υπηρεσιών ιδιωτικής χρηματοδότησης, των τουριστικών υπηρεσιών, των ψυχαγωγικών, πολιτιστικών και αθλητικών υπηρεσιών και των υπηρεσιών μεταφορών (θαλάσσιες μεταφορές, μεταφορές μέσω εσωτερικών υδάτινων οδών, οδικές μεταφορικές υπηρεσίες και υπηρεσίες επικουρικές σε όλους τους τρόπους μεταφορών).
            
            
               Υποχρεώσεις δυνάμει του πρωτοκόλλου
            
            
               Κατά το τελικό πολυμερές στάδιο της διαδικασίας προσχώρησης, τα μέλη του ΠΟΕ επιδίωξαν από κοινού να εξασφαλίσουν ότι η εμπορική νομοθεσία και οι θεσμοί της Λιβερίας συνάδουν κατά βάση με τους κανόνες και τις συμφωνίες του ΠΟΕ και τους περιέλαβαν στην έκθεση της ομάδας εργασίας. 
            
            
               Ζητήθηκαν τεχνική βοήθεια και/ή μεταβατικές περίοδοι για την υλοποίηση ορισμένων υποχρεώσεων του ΠΟΕ. Όσον αφορά τις μεταβατικές περιόδους, η Λιβερία θα πρέπει μέχρι την 1η Αυγούστου 2017 να διασφαλίσει πλήρη συμμόρφωση με τις υποχρεώσεις στο πλαίσιο του ΠΟΕ σχετικά με τα τέλη και τις επιβαρύνσεις που συνδέονται με την εισαγωγή και την εξαγωγή, με τα τεχνικά εμπόδια στο εμπόριο και με τα υγειονομικά και φυτοϋγειονομικά μέτρα. Η Λιβερία θα είναι επίσης σε θέση να διατηρήσει ορισμένα επενδυτικά κίνητρα που δεν είναι συμβατά με τα μέτρα για τις εμπορικές επενδύσεις έως την 1η Αυγούστου 2019.
            
            
               2015/0230 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
         
         
            
               για τον καθορισμό της θέσης της Ευρωπαϊκής Ένωσης στην υπουργική διάσκεψη του Παγκόσμιου Οργανισμού Εμπορίου σχετικά με την προσχώρηση της Δημοκρατίας της Λιβερίας στον ΠΟΕ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Στις 13 Ιουνίου 2007 η κυβέρνηση της Δημοκρατίας της Λιβερίας υπέβαλε αίτηση προσχώρησης στη συμφωνία που υπογράφηκε στο Μαρακές για την ίδρυση του Παγκόσμιου Οργανισμού Εμπορίου (ΠΟΕ), δυνάμει του άρθρου XII της εν λόγω συμφωνίας.
            
            
               (2)Στις 18 Δεκεμβρίου 2007 συγκροτήθηκε ομάδα εργασίας για την προσχώρηση της Λιβερίας, με σκοπό την επίτευξη συμφωνίας όσον αφορά όρους προσχώρησης που να είναι αποδεκτοί από τη Λιβερία και από όλα τα μέλη του ΠΟΕ.
            
            
               (3)Η Επιτροπή, εξ ονόματος της Ένωσης, διαπραγματεύτηκε μια πλήρη σειρά υποχρεώσεων για το άνοιγμα της αγοράς εκ μέρους της Δημοκρατίας της Λιβερίας, οι οποίες είναι σύμφωνες με τις κατευθυντήριες γραμμές που ορίζονται από το Γενικό Συμβούλιο του ΠΟΕ σχετικά με την προσχώρηση των λιγότερο ανεπτυγμένων χωρών (ΛΑΧ) και οι οποίες ικανοποιούν τα αιτήματα της Ένωσης, λαμβάνοντας υπόψη τις διμερείς εμπορικές σχέσεις με τη Δημοκρατία της Λιβερίας στο πλαίσιο της εταιρικής σχέσης ΕΕ-ΑΚΕ.
            
            
               (4)Οι υποχρεώσεις αυτές ενσωματώνονται τώρα στο πρωτόκολλο προσχώρησης της Δημοκρατίας της Λιβερίας στον ΠΟΕ.
            
            
               (5)Η προσχώρηση στον ΠΟΕ αναμένεται ότι θα συμβάλει θετικά και σταθερά στη διαδικασία οικονομικής μεταρρύθμισης και στη βιώσιμη ανάπτυξη της Δημοκρατίας της Λιβερίας.
            
            
               (6)Επομένως, το πρωτόκολλο προσχώρησης θα πρέπει να εγκριθεί.
            
            
               (7)Το άρθρο XII της συμφωνίας για την ίδρυση του ΠΟΕ ορίζει ότι οι όροι προσχώρησης πρέπει να συμφωνηθούν μεταξύ του μέλους που προσχωρεί και του ΠΟΕ και ότι η υπουργική διάσκεψη του ΠΟΕ εγκρίνει τους όρους προσχώρησης από πλευράς ΠΟΕ. Το άρθρο IV παράγραφος 2 της συμφωνίας για την ίδρυση του ΠΟΕ ορίζει ότι, στα ενδιάμεσα διαστήματα μεταξύ των συνόδων της υπουργικής διάσκεψης, τα καθήκοντά της εκτελούνται από το Γενικό Συμβούλιο.
            
            
               (8)Συνεπώς, είναι αναγκαίο να καθοριστεί η θέση που πρέπει να λάβει η Ένωση στην υπουργική διάσκεψη του ΠΟΕ όσον αφορά την προσχώρηση της Δημοκρατίας της Λιβερίας στον ΠΟΕ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση την οποία πρέπει να λάβει η Ευρωπαϊκή Ένωση στην υπουργική διάσκεψη του Παγκόσμιου Οργανισμού Εμπορίου όσον αφορά την προσχώρηση της Δημοκρατίας της Λιβερίας στον ΠΟΕ είναι να εγκρίνει την εν λόγω προσχώρηση.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
            
               
                     Για το Συμβούλιο
               
            
         
         
            
               
                     Ο Πρόεδρος